بخښنې نړیوال سازمان: افغانستان کې د خبریالۍ کار له ګواښ سره مخ دی
د بخښنې نړیوال سازمان د افغانستان رسنیو په خپرونو باندې د سانسور زیاتوالي په اړه اندېښنه ښودلې او ویلي دي چې اوس مهال، په دغه هیواد کې د خبریالۍ کار له ګواښ سره مخ دی.
د بشري حقونو د څار سازمان هم تر دې مخکې ویلي وو چې د طالبانو حکومت په ولایتونو او ولسوالیو کې رسنۍ په پراخه کچه سانسور کړي او د خبریالانو سره یې تاوتریخوالی کړی دی. د افغانستان لپاره د امریکا متحده ایالاتو شارژدافیر ایان مک کري چې دا مهال له قطر څخه فعالیت کوي د مطبوعاتو ازادۍ د نړیوالې ورځې په مناسبت په خپل ټویټر پاڼه لیکلي: "د مطبوعاتو د آزادۍ په نړیواله ورځ کې موږ باید د آزادو رسنیو اهمیت او د خبریالانو قربانۍ دواړو ته انعکاس ورکړو. موږ د مطبوعاتو د ازادۍ په ساتنه کې او هرچیرې چې تر برید لاندې را ځی د دوی قربانۍ ته درناوی او ستاینه کوو." د طالبانو حکومت لخوا د خبریالانو پر کار او رسنیو پر فعالیتونو د سانسور زیاتوالي له امله پر داسې مهال اندېښنې ښودل کیږي چې په افغانستان کې د ملګرو ملتونو د سیاسي استازولۍ مرستالې متي نودسن ویلي چې ازادۍ رسنۍ په افغانستان کې له «برید سره مخ» دي. نوموړې زیاته کړې: "ازادې رسنۍ تر برید لاندې دي. خبري رسنۍ بندې شوې. خبریالانو خپلې دندې له لاسه ورکړي. لسګونه نور له هېواد څخه وتلي، خو ډیری پاتې يې د نامعلوم راتلونکي سره مخ دي." اغلې نودسن پر مسؤلو چارواکو غږ کړی چې د خبریالانو لپاره د کار کولو مناسب چاپیریال او د دوی خوندیتوب تضمین کړي او په ځانګړي ډول د رسنیو د ښځینه کارکوونکو خوندیتوب ته پاملرنه زیاته کړي. آغلې نوډسن پر نړیوالې ټولنې هم غږ کړی چې د افغانستان له خپلواکو رسنیو سره خپل ملاتړ پراخ کړي. دا په داسې حال کې ده چې د طالبانو مشر ملا هبت الله اخوند د کوچني اختر په مناسبت د بیان د ازادۍ په اړه په خپل پیغام کې ویلي چې دوی د بیان ازادۍ ته هم د ملي ګټو او اسلامي ارزښتونو په رڼا کې ژمن دي او د "سالمو او مثبتو" نشراتو حمایت کوي. هغه ویلي دي: "زموږ ټول نشراتي ارګانونه هغه که امارتي دي او که آزاد، باید د خپل ولس ګټې په نظر کې ولري او د خپلو اسلامي معتقداتو او مشروع رواجونو په نظر کې نیولو سره مثبت او رغنده نشرات وکړي". خو د طالبانو حکومت ویاندویانو تر دا مهاله د رسنیو د سانسور په اړه د بخښنې نړیوال سازمان د اندېښنو په اړه څه نه دي ویلي.